Asia T‑708/14
Marpefa, SL
vastaan
sisämarkkinoiden harmonisointivirasto
(tavaramerkit ja mallit) (SMHV)
Yhteisön tavaramerkki – Kanteen nostamisen määräaika – Myöhästyminen – Tutkittavaksi ottamisen edellytysten selvä puuttuminen
Tiivistelmä – Unionin yleisen tuomioistuimen määräys (kuudes jaosto) 3.2.2015
1.      Kumoamiskanne – Määräajat – Ehdottomuus – Peruste, jonka unionin tuomioistuimet tutkivat viran puolesta
(Unionin yleisen tuomioistuimen työjärjestyksen 102 artiklan 2 kohta; neuvoston asetuksen N:o 207/2009 65 artiklan 5 kohta)
2.      Tuomioistuinmenettely – Kannekirjelmä – Muotovaatimukset – Kanteen nostamiselle asetetussa määräajassa sähköpostitse jätetty kannekirjelmä – Asianajajan omakätinen allekirjoitus, joka eroaa postitse toimitetun kannekirjelmän alkuperäiskappaleessa olevasta allekirjoituksesta – Seuraus – Sähköpostiviestin vastaanottamisen päivämäärää ei oteta huomioon arvioitaessa kanteen nostamiselle asetetun määräajan noudattamista
(Unionin yleisen tuomioistuimen työjärjestyksen 43 artikla)
3.      Tuomioistuinmenettely – Kannekirjelmä – Muotovaatimukset – Kannekirjelmän allekirjoitettua alkuperäiskappaletta ei ole jätetty ennen määräajan päättymistä – Tutkimatta jättäminen
(Unionin yleisen tuomioistuimen työjärjestyksen 44 artiklan 6 kohta)
1.      Ks. määräyksen teksti.
(ks. 8 ja 9 kohta)
2.      Jos sähköpostitse lähetetyn tekstin toimittaminen ei täytä unionin yleisen tuomioistuimen työjärjestyksen 43 artiklassa asetettuja oikeusvarmuuden vaatimuksia, faksitse tai sähköpostitse lähetetyn kannekirjelmän jäljennöksen toimittamispäivä ei ole ratkaiseva kanteen nostamisen määräajan noudattamisen kannalta, ja ainoastaan allekirjoitetun alkuperäiskappaleen toimittamispäivä on otettava huomioon prosessuaalisten määräaikojen noudattamisen kannalta.
Työjärjestyksen 43 artiklassa, jossa määrätään mahdollisuudesta ottaa huomioon kanteen nostamispäivänä se päivä, jolloin allekirjoitetun alkuperäiskappaleen jäljennös toimitettiin sähköpostitse, edellytetään kaikkien oikeudenkäyntiasiakirjojen määräysten mukaista toimittamista varten lisäksi, että asianosaisen edustaja allekirjoittaa käsin asiakirjan alkuperäiskappaleen ennen sen toimittamista sähköpostitse ja toimittaa tämän saman alkuperäiskappaleen unionin yleisen tuomioistuimen kirjaamoon viimeistään seuraavan kymmenen päivän kuluessa. Näissä olosuhteissa, jos taannehtivasti käy ilmi, että asiakirjan allekirjoitetussa alkuperäiskappaleessa, joka on konkreettisesti toimitettu unionin yleisen tuomioistuimen kirjaamoon sen toimitusta sähköpostitse seuranneiden kymmenen päivän kuluessa, ei kuitenkaan ole samaa allekirjoitusta kuin sähköpostitse lähetetyssä asiakirjassa, tämä seikka riittää sen toteamiseksi, että nämä kaksi asiakirjaa ovat erilaiset, vaikka allekirjoitukset ovatkin tosiasiallisesti saman henkilön tekemiä.
(ks.14 ja 15 kohta)
3.      Ks. määräyksen teksti.
(ks. 24 kohta)